Alle med navnet Ståle eller Glen kan gratis komme i AGF’s VIP-Lounge forud for FCK-kampen. Vi ønsker at se, hvad der sker, når man sætter flere med navnet Ståle og Glen sammen – kan de enes?

De har haft deres kampe - Ståle og Glen. Både på banen, på sidelinjen og i diverse tv-studier. Det er Danmarks svar på Wenger og Mourinho. To trænere, der ikke står tilbage for verbal rivalisering og spydige bemærkninger, når de er i clinch.

Længe har der været stille omkring dem. For længe vil nogle nok mene. Men med Glens tilbagevenden til Alka Superligaen som cheftræner for AGF, er der igen rig mulighed for at se de to trænere i direkte duel.

Men er alle med navnet Glen og Ståle som Glen Riddersholm og Ståle Solbakken? Det er et spørgsmål, som vi i AGF gerne vil finde svaret på.

Derfor kan personer med enten fornavnet Glen og Ståle gratis komme i AGF's VIP-lounge forud for søndagens FCK-kamp. AGF giver mad, drikke og de bedste billetter til kampen. Det eneste krav er, at Ståle og Glen sidder side om side i loungen. Spørgsmålet er, om de kan enes?

Er dit navn enten Ståle eller Glen (med et n), og har du lyst til at være med i dette eksperiment? Skriv en mail til Marketingansvarlig i AGF, Rasmus Alstrup, på ra@agf-as.dk. Senest tilmelding er torsdag d. 3. marts. Invitationen gælder også en ledsager, men der er max. plads til 12 personer (inkl. ledsagere) til denne event, hvorfor først-til-mølle-princippet gælder.

Er du ikke døbt Ståle eller Glen, men har du blot lyst til at overvære de to trænere, samt resten af AGF og FCK tørne sammen i Ceres Park, så fløjtes kampen i gang søndag kl. 18.00?

Køb billetter til kampen her >>